पत्थर को तराश कर बनाई गई यह कलाकृति एक पौराणिक कथा के कारण भी प्रसिद्ध है। ऐसी मान्यता है कि इस पूरी आकृति को किसी एक हाथ वाले शिल्पकार ने एक रात में तराश कर बनाया था। एक अन्य स्थानीय मान्यता के अनुसार यह माना जाता है कि नौले का निर्माण करने वाले शिल्पी का एक हाथ राजा ने कटवा दिया था ताकि वह अन्यत्र ऐसी कलासृष्टि न कर सके। प्रचलित मान्यताओं में विरोधाभास के चलते हम स्पष्ट नहीं कह सकते कि इसका नाम एक हतिया नौला क्यों प्रयुक्त किया गया। इस नौले के रचनाकार एवं निर्माण अवधि के विषय में कोई अभिलेखीय साक्ष्य प्राप्त नहीं हुए हैं। डॉ. रामसिंह ने ‘राग-भाग काली कुमाऊँ’ में एक हतिया नौले को बालेश्वर नौले से पूर्ववर्ती निर्मित माना है।